જોકે એ પહેલાં અમિતકુમાર, બાબુલ સુપ્રિયો સાથે તેનું ગીત ‘દેખા તુઝે યાર’ (ફિલ્મ અપના સપના મની મની) ગીત આવી ગયું હતું. અનુપમ ખેર પાછળ મિકાનો અવાજ હતો. ૨૦૦૭માં ‘ગણપત’ ઉપરાંત ‘મૌજા હી મૌજા’ પણ હિટ ગયું. એ વખતે મિકાના વાળ અને તેનો વેશ, તેનું વર્તન (જોકે આજે પણ સાવ નથી બદલાયું, પણ થોડો નમ્ર તે જરૂર બન્યો છે) એવું હતું કે તેને જોઈને ચીડ ચડે. ઈ. સ. ૨૦૦૬માં મિકાના જન્મદિવસે તેણે પાર્ટી રાખી હતી. તેમાં તેણે આઇટમ ગર્લ તરીકે ત્યારે જાણીતી (હવે તો વિવાદાસ્પદ છોકરી તરીકે જ જાણીતી છે) રાખી સાવંતને બોલાવી હતી. પાર્ટીમાં મિકાએ રાખીને પકડી જબરદસ્તી ચુંબન ચોડી દીધું. એ વિડિયો જોતાં લાગે કે પહેલાં તો રાખીને સુખદ આશ્ચર્ય થયું હોય તેમ લાગ્યું, પરંતુ પબ્લિસિટીની એક પણ તક ન છોડનાર રાખીએ તો પોલીસ ફરિયાદ કરી દીધી કે તેની છેડતી થઈ છે. પછી તો મામલો ઉકેલાયો અને થોડા સમય સુધી બંને એકબીજા સાથે વાત કરવાનું બંધ કરી દીધું. હવે પહેલાં જેવી દુશ્મનાવટ નથી.